Bepillantás az iszlámba III.
Mit kezdjünk a muszlimokkal?
Róm 13:8–10
Elérkeztünk az iszlámról szóló rövid sorozatunk végéhez. A történeti háttér és a tanítás bemutatása után a mai alkalmon az értékelésé a főszerep. Mindazok fényében, ami elhangzott, mit mondhatunk az iszlámról: vajon a béke vallása-e? Mit kezdjünk az iszlám szélsőségesekkel, az öngyilkos merénylőkkel, a terroristákkal? És ha ezekben tisztán látunk, hogyan evangelizáljunk?
Iszlám: a béke vallása-e?
Az iszlám szélsőségességekre való reakcióként gyakran elhangzik, hogy a Korán nem ezt tanítja. A mérsékelt muszlimok mindannyian állítják, hogy a Korán a béke vallása. Mit mondhatunk erre?
A Korán tanítása. Azt, hogy a Koránban két alapelv feszül egymásnak: a davá és a dzsihád. A davá nem mást jelent, mint hívást, felhívást. Ezzel utalnak arra a békés felhívásra, amellyel a muszlimok hívják a hitetleneket az Allahhoz való térésre. Ez mintegy a nagy missziós parancs iszlám megfelelője.
„Hívj Urad útjára bölcsességgel és szép beszéddel, és vitázz velük a legjobb módon.” (Szúra 16:125)
„Nincs kényszer a vallásban. Bizony, a helyes út egyértelműen elkülönült a hibástól.” (Szúra 2:256)
Ugyanakkor van egy másik alapelv: a dzsihád. A szó annyit jelent: küzdelem, törekvés. Ez az iszlám terjesztésének erőszakos, harcos módjára vonatkozik, és egyúttal feljogosít az ellenszegülők megölésére. Ezt is sok rész támasztja alá a Koránból:
„Mondd azoknak, akik hitetlenek, hogy ha felhagynak vele (a hitetlenséggel), akkor a múltjuk meg lesz bocsátva. De ha visszatérnek, akkor a korábbi népek gyakorlata már megelőzte ezt. És harcoljatok velük, amíg nem lesz zsarnokság, és a vallás egyedül Allahé lesz.” (Szúrah 8:38–39)
Hogyan lehet megbékíteni e két ellentmondó alapelvet? A muszlim tudósok általános magyarázata szerint a két alapelvben egy sorozatot látunk. Az iszlámot először a békés úton kell az emberek felé közvetíteni. Ha azonban a békés út csődöt mond, akkor lehetőségük van a Korán alapján, hogy kényszerítsék vagy megöljék azokat, akik nem térnek át az iszlámra. 
Lehet vitatkozni azon, hogy hol húzódik az a vonal, amikor engedélyezett a dzsihád. (Pl. hogy a Nyugat vajon még a keresztyének/zsidók számára általában engedélyezett védett státuszban van-e, vagy már hitetlennek és ellenszegülőnek kell tekinteni őket, mert nem hallják meg a köztük élő muszlimokat, és így megölhetők.) De szempontunkból most ez nem is annyira lényeges. A fő dolog az, hogy a Korán maga alapot szolgáltat az iszlám térítésének erőszakos eszközeihez.
A történelem. Ezt a Koránból vett felhatalmazást pedig a történelem is megerősíti. Például az iszlám terjedése Afrikában nagyrészt békés módon ment végbe. Különösen Afrika déli részeire, a Szahara alsó vidékeire a berber kereskedők vitték a Korán üzenetét. De máshol korántsem volt ennyire nyugodt az iszlám térítése. Az 7-9. század iszlám hódítása vagy a középkori Oszmán Birodalom terjeszkedése rengeteg háborúval, vérontással és kegyetlenséggel járt együtt. Ehhez pedig hozzáadhatjuk a keresztyének módszeres kiirtását, aminek legszörnyűbb példája az örmény népirtás[footnoteRef:1] a Török Birodalom területén az I. világháború ideje alatt, ám ami nem volt egyedülálló, mert már több hasonló – bár kisebb mértékű – vérengzés is megelőzte azt. [1:  Ezt a témát dolgozta fel Franz Werfel: A Musza Dagh negyven napja c. világhírű regényében.] 

A leggyakoribb válasz minderre az szokott lenni, hogy „hát a keresztyénségben pedig ott voltak a keresztes hadjáratok! Vajon a keresztesek nem ölték válogatás nélkül a hitetlennek tartott muszlimokat? A keresztyénség ugyanúgy híres volt erőszakosságáról, mint az iszlám. Mi a különbség? 
A különbség igenis jelentős. Először is a Szentírás, Jézus tanításai sehol nem adnak felhatalmazást a keresztyénség erőszakos terjesztésére. Tény, hogy a középkori Nyugat egyházi és világi vezetői indították útjukra a keresztes háborúkat – de ez teljes tévedés és eltávolodás volt a Biblia tanításáról. Többek között ezért 2000-ben II. János Pál pápa a katolikus egyház nevében nyilvánosan bocsánatot kért a keresztes háborúk során elkövetett borzalmakért.
De nem így az iszlám! Soha egyetlen muszlim vezetőtől nem hallottuk bocsánatot kérni azért a szörnyű vérontásért, amit az évszázadok alatt elkövettek.
Vagyis az iszlám csupán annyiban a béke vallása, amennyiben az erőszak vallása is egyszerre. A két alapelv (a békés és az erőszakos) együtt van jelen a Koránban, és együtt van jelen a történelemben is. Nem igaz, hogy az iszlám kizárólag a békés utat és terjesztést propagálná.
Az iszlám szélsőségesek
Itt kapcsolódunk napjaink legfelkapottabb témájához: az iszlám szélsőségesekhez. Vajon csak pár fanatikus szörnyűségei ezek a terrortettek? Vagy pedig nagyobb tömeget tudhatnak maguk mögött?
A Korán erőszakos részeinek ismeretében a válasz talán nem meglepő: sajnos az iszlám szélsőségesség joggal alapoz a Koránra, és éppen ezért sikeres sok-sok milliónyi muszlim elérésében. A napokban olvastam egy muszlim gyerekorvosnő nyilatkozatáról, ami nagyon lényeglátó:
„Hogyan különböztetsz meg egy radikális muszlimot egy mérsékelt, békeszerető muszlimtól?” − teszi fel a nyitó kérdést Simi Rahman. A 2001 szeptember 11-ei támadók őt a nyolcvanas-kilencvenes évekbeli Dubai-beli iskolatárs fiúkra emlékeztették, akik elég modernek voltak ahhoz, hogy popzenét hallgassanak és csajozzanak − vagyis nem voltak annyira vallásosak. Rahman azon gondolkodott, mi is a különbség a dzsihadisták és közte, és hol van az a pont, ami elhatárolja őket egymástól, „amit ők megtennének, de én nem”.
Simi Rahman következtetése: „Nem, nem tudod elválasztani a mérsékeltet a radikálistól az iszlámban”.
A doktornő szerint amíg az illető nem húzza meg a ravaszt, nincs különbség egy mérsékelt és egy dzsihadista között. A San Bernadino-lövöldözés női tettese ott élt a kaliforniaiak között, feltűnés nélkül, normálisan, épp csak megtapasztalva az anyaságot, biztonságos közösségben élve − mégis radikalizálódott.
Rahman úgy látja, ez a probléma: sokan vannak ilyenek, akik ugyanilyen nézeteket osztanak, csak még nem tüzelte fel őket egy radikális vallási vezető − de ha a lehetőség megvan rá, akkor követnék őt. „Olyanok, mint egy rúd dinamit, ami arra vár, hogy begyújtsák. A TNT már benne van.”
Hogy miből jön ez a gyúanyag? Rahman szerint nem az iszlám öt pilléréből, a hitből, a jótékonyságból, az imából, a böjtölésből és a zarándoklatból. És nem is a próféta jó és igaz életről szóló szavaiból. A doktornő úgy látja, az iszlám szigorú külsőségei és megkötései az igazi okok. „Ez jelen van minden cselekedetben, ami elválaszt minket a fősodortól. Jelen van a Mi és Ők felfogásában. Ami szerint az egyedüli lehetőség, hogy Mi maradhassunk, az az Ők elutasítása. Az egyetlen lehetőség, hogy mintaszerű Mi legyünk, a nyugatiság teljes körű elutasítását jelenti.”[footnoteRef:2] [2:  Rajcsányi Gellért: Lehetetlen a mérsékelt iszlám? Egy muszlim doktornő vallomása a hitéről, Mandiner blog. ] 

Mindebben jól meg van fogalmazva az iszlám szélsőségesség lényege. Az iszlám radikalizmus a lelki tunyaságra, lazaságra, világiasságra, elkényelmesedésre adott muszlim válasz. A gyökerekhez, a Koránhoz, az iszlám törvényekhez való visszatérést sürgeti. Vissza kell nyerni az eredeti tüzet és lelkületet, ami Mohammedet és az első muszlimokat jellemezte! – mondják.
A korunkbeli iszlám radikalizmus viszonylag fiatal múltra tekint vissza. Az alábbiakban igyekszünk bemutatni a főbb eseményeket, amik ennek kibontakozásához vezettek.
1924: Kemal Atatürk Törökországban megszünteti a kalifátust, és szekuláris államot hoz létre világi törvényekkel, vezetéssel stb. De a Koránban nincs meg az állam és egyház szétválasztásának elve! A muszlim elme számára elképzelhetetlen, hogy a Korán törvényei mellett világi törvények is legyenek, és a kettő el legyen különítve. Ez óriási megdöbbenést, haragot, indulatot váltott ki a muszlimokban.
1965: Sayid Qutb egyiptomi író megírja az Útjelző táblák c. művét. A fő gondolata ez: amelyik muszlik nem él az iszlám törvény, a sária alatt (ez ugye a Korán tanításaiból, a haditból és a közmegegyezésből vagy az imám nyilatkozataiból áll), az valójában tudatlan és közömbös. Igenis vissza kell térni az ősi törvényekhez, a sáriához! A könyvben felszólítja a muszlimokat, hogy hozzák vissza az iszlám eredeti tisztaságát, mert elveszett a tűz és a hűség!
1980: Faraj szintén egyiptomi szerző megírja az Elhanyagolt kötelesség c. művét. Az elhanyagolt kötelesség nem más, mint a dzsihád tanítása, a hitetlenekkel szembeni erőszakos hittérítés. Ez a két könyv máig az iszlám szélsőségesek két alapműve. Két rendkívül befolyásos könyv, amiből megérthetjük, hogyan gondolkoznak az iszlám fundamentalisták.
1967-ben a hatnapos  háborúban Izráel napok alatt szétveri Egyiptom, Szíria és Jordánia hadseregét. Minden muszlim ezt óriási megaláztatásként könyveli el. Miért engedte ezt meg Allah? A válasz a szélsőségesek számára egyértelmű: azért, mert a muszlimok elvilágiasodtak, és elvesztették tisztaságukat. Vissza kell térni az iszlám kezdeti szigorúságához, hogy Allah áldása legyen rajtuk.
1979-ben megtörténik az iráni forradalom, ahol a nyugatbarát sahot megfosztják hatalmától és iszlám szélsőségesek veszik át a hatalmat. A szélsőségesség aztán a környező államokra is átragad. Vagyis világossá válik, hogy a szélsőségesség nemcsak egy szép eszme, hanem egy nagy ország szintjén is megvalósítható.
1979-ben az iszlám Afganisztán lerohanja a Szovjetúnió, de a világ megdöbbenésére az afgánok képesek feltartóztatni a világ egyik legerősebb hadseregét, sőt megnyerik a háborút! Az iszlám szélsőségesek szemében ez egy dicsőséges győzelem, ami fennen hirdeti, hogy Allah megáldja a szélsőségesek tisztaságát. Eredményesen fel lehet venni a harcot az elnyomókkal szemben!
1991-ben kitör az Öböl-háború. Az egyik érdekesség, hogy egy iszlám vezető (Szaddam Husszein) támadja meg a szintén iszlám Kuvaitot és Szaúd-Arábiát! A szaudiak elfogadják Amerika segítségét, és az amerikai csapatok a háború befejezése után is ott maradnak. A szélsőségesek szemében ez óriási botrány: hiszen hitetlenek tapodják az iszlám szent földjét! 
1996-ban Oszama Bin Laden a fentiek mentén szent háborút hirdet az amerikaiak és Nyugat ellen. Ugyan ő már meghalt, de követői a fenti gondolatokat tették magukévá, és folytatják ezt a harcot.
Hogyan evangelizáljunk?
Lehet, hogy most nincs sok muszlim ismerősünk, de könnyen lehet, hogy tíz éven belül sokkal több kapcsolatunk lesz muszlimokkal. Nem elég csupán tudni az iszlámról, hanem foglalkoznunk kell azzal is, hogy mit kezdjünk, ha muszlim ismerőseink lesznek. Nem elvi kérdés ez, hanem gyakorlati szükség.
Lásd meg a teológiai különbségeket! Először is világosan kell látni azokat a pontokat, ahol eltérés van a keresztyénség és az iszlám között. A múlt alkalmon pár fontos dolgot már említettem, de röviden térjünk ki a főbb különbségekre. Nem véletlen, hogy a lényegi eltérések Krisztus személye és munkája körül vannak. Hiszen ő az út, az igazság, az élet, az egyetlen mód, ahogy Istenhez mehetünk. Minden hamis vallás eltéveszti ezt az utat.
A muszlimok nem értik Krisztus emberi voltát. Számukra Isten nem lehet éhes, fáradt, nem halhat meg. Ha Krisztus éhes volt és meghalt, hogyan lehetne Isten? Sehogy! – mondják ők. De azt nem látják, hogy Krisztus nemcsak Isten, ember is! Valóságos Isten és valóságos ember. Éhsége, fáradtsága nyilván az ő emberi voltára igaz.
A muszlimok nem értik Krisztus isteni voltát. Azt, hogy a Szentháromság nem három isten, hanem egy isten három személyben. A Szentháromság Istenről egy gazdag képet ad. Ti, hogy a három-egy Isten már az örökkévalóságban szeretetkapcsolatban élt. Istennek nem volt szüksége ránk, hogy szeressen. Ahogy a puritánok megfogalmazták: „Isten önmagában egy édes társaság.” Ezzel ellentétben Allah nem egy kapcsolatközpontú isten. Ő magányos.
A muszlimok nem értik Krisztus megváltó munkáját. A muszlimnak nincs szüksége a megváltásra, az Istennel való kapcsolat helyreállítására. Azért, mert a muszlim nem hiszi, hogy tönkrement volna az Istennel való kapcsolata. Nem gondolja, hogy ne lehetne kapcsolata Allahhal. Úgy gondolkozik, mint aki tud közeledni Istenhez, és ezt meg is kell tennie. Ezzel ellentétben a Szentírás tanítása az, hogy az Istennel megromlott kapcsolat helyreállhat, és békességünk lehet Jézus áldozata által. Ez a megváltás, amit Jézus Krisztus hozott el számunkra. Ő az Istennel való szeretetkapcsoaltra hív.
Építsd a kapcsolatot! Mivel nagyon terhelt a muszlim-keresztyén kapcsolat, ezért tipikusan nem sok értelme van traktátust osztani. Kapcsolatot kell építeni, ismerkedni, és megmutatni Krisztus áldozatkész szeretetét.
Olvasd a Koránt, és ajánld a Bibliát! Ne beszélj olyanról, amit nem olvastál. Elolvashatod a Koránt, hiszen csak még világosabb lesz, hogy ez nem Isten szava. És add oda nekik is a Bibliát, hogy olvassák azt. Isten élő szavánál nincs jobb misszionárius.
Tégy bizonyságot! Ne csak teológiai vitát folytass. Hanem beszélj arról, hogy a keresztyénség nemcsak egy tanításbeli álláspont. Sőt nem is csak gyakorlat. Hanem a keresztyénség alapvetően a Jézussal való kapcsolatról szól.

Pál ugyan a zsidókról írta, de jó, ha eszünkbe van a muszlimokkal kapcsolatban is:[footnoteRef:3] [3:  Az utalást innen vettem: Chapman, C. J. (1978). Thinking biblically about Islam. Themelios: Volume 3, No. 3, April 1978.] 

„1Testvéreim, szívemből kívánom és könyörgök értük Istenhez, hogy üdvözüljenek. 2Mert bizonyságot teszek felőlük, hogy van bennük Isten iránti buzgóság, de nem a helyes ismeret szerint. 3Mert nem ismerik Isten igazságát, hanem a magukénak igyekeztek érvényt szerezni, és Isten igazságának nem engedelmeskedtek. 4Mert a törvény vége Krisztus, minden hívő megigazulására.” (Róm 10:1–4)

